આવી કથાઓ વચ્ચે કોંગ્રેસ ટીપુની જયંતિ ઉજવે અને ભાજપે પસંદ કરેલા રાષ્ટ્રપતિ કોવિંદ બેંગાલુરુમાં જઈને ટીપુને હિરો તરીકે વખાણે ત્યારે કેવો વિવાદ થાય તે સમજી શકાય તેમ છે. કર્ણાટકની ચૂંટણી સુધી આ વિવાદ ચાલતો રહે છે. ઇતિહાસ જીતનારી પ્રજાનો હોય એ વાત અમસ્થી નથી કહેવાતી. વર્તમાન સમયમાં ભારતમાં ઇતિહાસ બદલવા માટે પ્રયાસો ચાલી રહ્યા છે તેમાં બંને બાજુથી બહુ જોરશોરથી પ્રચાર થઈ રહ્યો છે. કોઈ એક પક્ષનો હાથ અત્યારે ઉપર નથી, કેમ કે લોકશાહી તાજી છે અને તંદુરસ્ત છે અને તેમાં કોઈ એક પ્રજા હારે અને બીજી પ્રજા જીતે તેવી સ્થિતિ નથી હોતી. લોકશાહીમાં માત્ર રાજકીય પક્ષોની જ હારજીત થવાની હોય, નાગરિકોનો સદાય વિજય થવાનો હોય. એ સંજોગોમાં માત્ર એક જ પક્ષનો ઇતિહાસ સર્વમાન્ય નહિ બને, પણ તેના વિશે વિવાદો ચાલ્યા કરશે. વિવાદોના બદલે ડિબેટ થાય તો વધારે સારું એટલું કહીને વિરમીએ.